E-tol hersien as bron van finansiering | Maroela Media
E-tol hersien as bron van finansiering
Die Gautengse regering gaan glo e-tol hersien as ŉ bron van finansiering om hoofweë in die provinsie te bou, berig die Sunday Independent.
Ismael Vadi, LUR vir vervoer in Gauteng, het aan die koerant gesê dat daar samesprekinge tussen die ANC in Gauteng en die regering was en dat daar steeds ontevredenheid oor die finansieringsmodel is.
Vadi sê dat e-tol steeds ŉ geldige opsie is en dat die regering dit nie heeltemal sal verwyder nie aangesien dit as ‘n belangrike bydrae tot infrastruktuur beskou word.
Hy het egter ook gesê dat daar nie ŉ hersienning van fase een van die projek sal wees nie, maar dat die regering wel vir ander fases van die projek “ontevredenheid met die finansieringsmodel bespreek”.
Die Gauteng Freeway Improvement Project (GFIP) bestaan uit verskillende fases om hoofweë te verbeter. E-tol is gedurende fase gevestig een as ŉ manier om die projek te finansier.
Howard Dembovsky, voorsitter van die Justice Project SA, het in ŉ verklaring gereageer op die artikel. “Indien e-tol verwyder word as ŉ manier om verbetering van paaie in ander fases van die Gauteng Freeway Improvement Project te finansier, hoekom is Sanral en die regering so hardnekkig om dit vir fase een te behou?” het Dembovsky gesê.
Volgens hom is Vadi se kommentaar ŉ bewys van die “irrasionele manier van dink” wat aangeneem word.
“Hulle erken nou dat hulle nie net vir die publiek gejok het nie, maar dat hulle geen aandag gegee het aan die alternatiewe finansieringsmodelle wat aan hulle voorgelê is nie,” sê Dembovsky.
Eskom: kragnetwerk is stabiel